Diari Oficial de la Generalitat Valenciana


Sumari del DOGV 3297, del 30-07-1998 (1998/6308)

ORDRE de 30 de juny de 1998, de la Conselleria de Benestar Social, per la qual s'estableixen ajudes econòmiques destinades a subvencionar la compra de llibres per a estudis universitaris i a subvencionar la matrícula universitària en determinades tipologies de família.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3297

Data del DOGV
:   30-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6308


Data del document
:   30-06-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 30 de juny de 1998, de la Conselleria de Benestar Social, per la qual s'estableixen ajudes econòmiques destinades a subvencionar la compra de llibres per a estudis universitaris i a subvencionar la matrícula universitària en determinades tipologies de família. [1998/6308]
  
La Llei 15/1997, de 29 de desembre, de Pressupostos de la Generalitat Valenciana per a l'exercici 1998 té, entre els seus objectius, atendre amb caràcter prioritari serveis essencials articulats al voltant de la família com a institució social bàsica que facilita el desenvolupament de l'individu i el benestar de la societat, protagonista del procés d'integració i de cohesió social.
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials, inclou, entre les responsabilitats d'aquesta, la de donar resposta a diferents problemes socials mitjançant l'aportació de recursos financers, tècnics, humans o d'organització necessaris, i la de garantir l'atenció integral de la família, amb l'atenció, la prevenció i l'esmena de tots els problemes que puguen incidir en el seu benestar.
  
La Generalitat Valenciana és conscient de la necessitat d'establir ajudes econòmiques adreçades a les famílies que, en un moment determinat del seu cicle vital, no tinguen els recursos suficients per a atendre totes les seues necessitats, amb la finalitat de pal·liar, tant com siga possible, les problemàtiques concretes pròpies de l'evolució social.
  
L'increment de l'accés a les universitats ha sigut un dels elements més significatius de les últimes dècades en la societat espanyola, i també en l'àmbit de la nostra Comunitat.
  
Al mateix temps, la major especialització i la competitivitat en el món laboral comporta, en moltes ocasions, la prolongació del període de formació dels joves i de les joves. Aquest fet, juntament amb la dificultat en la incorporació al món del treball, entrebanca la possibilitat d'emancipació dels fills i de les filles.
  
En alguns casos, les famílies nombroses perden per diverses circumstàncies aquesta condició, amb la qual cosa deixen de tenir dret a determinades ajudes i beneficis de l'administració. En unes altres ocasions, sols algun dels fills perd els beneficis a què té dret la seua família per haver complit determinada edat.
  
És voluntat del Govern Valencià anar més enllà quant a l'atenció a les famílies nombroses reconegudes legalment, raó per la qual es considera especialment important establir una línia pressupostària per a afrontar la compra de llibres de text universitaris per als fills i per a les filles que pertanyen a famílies que no poden obtenir el reconeixement oficial de família nombrosa perquè algun dels seus fills o alguna de les seues filles supera els criteris d'edat establits en la normativa vigent, tot i complir el de convivència. Així mateix, aquesta ajuda es fa extensiva a les famílies nombroses amb títol en què algun fill o alguna filla, per motius d'edat, deixa d'obtenir els beneficis d'aquesta condició.
  
D'altra banda, i tenint en compte els motius exposats més amunt, també s'ha considerat important subvencionar la matrícula d'aquests estudis a famílies monoparentals, en consideració a les especials dificultats per les quals aquestes poden passar, i facilitar així l'accés als estudis universitaris dels fills i de les filles d'aquestes famílies.
  
En virtut de tot això, i en ús de les facultats que em confereixen l'article 47.11 del text refós de la Llei d'Hisenda Pública de la Generalitat Valenciana i el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
Ordene
  
Títol I
  
Ajudes i subvencions
  
Article 1. Objectiu i àmbit d'aplicació
  
L'objectiu d'aquesta ordre és establir el marc jurídic de regulació i de convocatòria de les subvencions destinades a:
  
1. Ajudar famílies que, sense dret al Títol de Família Nombrosa, ho són quant al nombre de membres i al criteri de convivència, mitjançant la subvenció de les despeses ocasionades per la compra de llibres destinats a estudis universitaris, i a ajudar, en els mateixos termes, famílies nombroses en què algun fill o alguna filla haja superat l'edat límit per a obtenir els beneficis de la condició de membre de família nombrosa.
  
2. Ajudar a famílies monoparentals tot subvencionant les despeses ocasionades pel pagament de la matrícula universitària dels seus fills i de les seues filles.
  
A l'efecte d'aquestes ajudes, es consideraran estudis universitaris els que condueixen a l'obtenció del títol de diplomat, de mestre, d'enginyer tècnic, d'arquitecte tècnic, de llicenciat, d'enginyer, d'arquitecte o de doctor. També s'entendrà que no es trenca la convivència si un fill o una filla resideix en un domicili diferent al de la unitat familiar perquè està realitzant aquests estudis, sempre que estiguen empadronats al domicili de la unitat familiar.
  
Capítol I
  
De l'ajuda per a compra de llibres destinats
  
a estudis universitaris
  
Article 2. Objectiu de l'ajuda
  
L'objectiu de l'ajuda és subvencionar les despeses ocasionades per la compra de llibres destinats a estudis universitaris de fills i filles que pertanyen a les famílies següents:
  
1. Aquelles en què, a hores d'ara, convisquen un nombre suficient de membres per a obtenir el Títol de Família Nombrosa i, no obstant això, l'edat d'algun dels fills o de les filles no ho permeta, d'acord amb la condició primera establida en l'article 4 de la Llei 25/1971, de 19 de juny, de Protecció a les Famílies Nombroses.
  
2. Aquelles en què, tot i tenir el Títol de Família Nombrosa, tenen algun fill o alguna filla que, per superar el límit d'edat, aquests no puguen acollir-se als beneficis que atorga el citat Títol.
  
En el primer cas, l'ajuda podrà estar adreçada a qualsevol dels fills o de les filles que convisquen al domicili familiar. En el segon, l'ajuda serà únicament per als fills o per a les filles que superen el límit d'edat i que convisquen al domicili familiar.
  
Només procedirà la subvenció de llibres per les despeses realitzades per a aquesta finalitat en el període comprés entre l'1 de gener de 1998 i el 30 de setembre de 1998, tots dos inclusivament.
  
L'ajuda podrà subvencionar exclusivament la compra dels llibres que tinguen relació directa amb els estudis universitaris que es cursen en qualsevol universitat de la Comunitat Valenciana.
  
Article 3. Sol·licitants
  
L'ajuda haurà de ser sol·licitada per la persona que exercisca la condició de pare, mare, tutor o tutora legal, si és el cas, en les famílies especificades en l'article anterior.
  
Si se sol·licita l'ajuda per més d'un fill o filla, caldrà fer-se en una única sol·licitud i fer-hi constar aquesta circumstància.
  
Article 4. Requisits
  
Les famílies que desitgen accedir a l'ajuda regulada en aquest capítol hauran de reunir els requisits següents:
  
1. Complir la condició de nombre de fills o filles que conviuen al domicili familiar per a l'obtenció del Títol de Família Nombrosa, però que l'edat d'algun d'aquests no permeta obtenir-lo, o bé tenir aquest Títol però tenir algun fill o filla que, a causa de la seua edat, no n'és beneficiari.
  
2. El fill o la filla per a qui se sol·licita l'ajuda haurà d'estar realitzant estudis universitaris en l'any 1998, de qualsevol disciplina i en qualsevol de les universitats de la Comunitat Valenciana. També haurà de ser menor de 31 anys en el moment de la sol·licitud i residir al domicili familiar.
  
3. La unitat familiar de la persona sol·licitant haurà de tenir la residència habitual en algun dels municipis de la Comunitat Valenciana, i estar-hi empadronada.
  
4. Que la renda per càpita de la unitat familiar no siga superior en una vegada i mitja al salari mínim interprofessional per a 1998. Aquest està establit, en còmput anual, en 952.560 PTA.
  
S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen. S'entendrà per unitat familiar els supòsits de convivència de la persona beneficiària de l'ajuda amb unes altres persones, unides amb aquella per matrimoni o per relació anàloga a la conjugal i per lligams de parentiu, de consanguinitat o d'afinitat, fins al tercer grau.
  
Article 5. Documentació que cal aportar
  
Les persones interessades a acollir-se a les ajudes regulades en aquest capítol hauran de presentar la sol·licitud de subvenció, d'acord amb el model que apareix en l'annex I d'aquesta ordre, la qual haurà d'anar acompanyada de la documentació següent:
  
1. Fotocòpia compulsada o confrontada del DNI de la persona que sol·licita l'ajuda, i també del número d'identificació fiscal (NIF).
  
2. Fotocòpia compulsada o confrontada de totes les pàgines del Llibre de Família.
  
3. En el cas de famílies nombroses que sol·liciten l'ajuda per algun fill o per alguna filla que no és beneficiari d'aquesta condició, fotocòpia compulsada o confrontada del Títol de Família Nombrosa.
  
4. Certificació acreditativa que el fill o la filla pel qual se sol·licita l'ajuda està cursant estudis durant l'any 1998 en qualsevol de les universitats de la Comunitat Valenciana.
  
5. Justificació dels ingressos de la unitat familiar tal com es preveu en l'article 6 d'aquesta ordre.
  
6. Certificat d'Empadronament de totes les persones que convisquen al domicili de qui realitza la sol·licitud, incloent-hi aquesta última.
  
7. Factures compulsades o confrontades de tots els llibres respecte dels quals se sol·licita la subvenció i en què aparega el títol d'aquests. Les factures hauran d'anar a nom de la persona sol·licitant, o bé a nom d'un fill o d'una filla de què s'acredita la matrícula universitària.
  
8. Dades bancàries del compte designat per la persona sol·licitant en què s'haja de realitzar la transferència, si és el cas.
  
Article 6. Justificació d'ingressos econòmics
  
La justificació dels ingressos farà referència a l'exercici 1996 i es farà de la manera següent, únicament respecte a persones que tingueren aleshores 16 anys o més:
  
1. Amb la fotocòpia compulsada o confrontada de la Declaració de l'Impost sobre la Renda de les Persones Físiques de totes les persones que convivien al domicili (exercici 1996), incloent-hi tots els fulls i el d'ingrés o de devolució segellats com cal.
  
Si s'ha presentat declaració complementària, caldrà aportar-la en les mateixes condicions establides en el paràgraf anterior.
  
2. Si van estar exempts de l'obligació de presentar la Declaració de l'Impost sobre la Renda de les Persones Físiques de l'exercici 1996, o aquesta no existeix, caldrà aportar la documentació següent:
  
2.1. Certificat de l'Agència Tributària que acredite que no s'ha presentat.
  
2.2. Declaració jurada, signada per les persones que no van presentar la Declaració de Renda, que acredite que no tenien obligació de presentar-la, d'acord amb la legislació vigent en aquell període impositiu.
  
2.3. Certificat de vida laboral expedit per la Tresoreria General de la Seguretat Social.
  
2.4. Donat cas que hi haguera ingressos, també caldrà aportar certificats de les empreses o dels organismes oficials (INSS, INEM, Conselleria de Benestar Social), o fotocòpia compulsada o confrontada del conveni de regulació, en el cas de separació o de divorci, si n'hi haguera.
  
Article 7. Quantia de l'ajuda
  
L'import d'aquestes ajudes serà el de la quantitat justificada en la sol·licitud, fins a un màxim de 15.000 pessetes per fill o filla per qui se sol·licita aquesta ajuda, independentment de la tipologia de la família a què va destinada la subvenció.
  
Capítol II
  
De les ajudes per a matrícula universitària
  
a fills i filles de famílies monoparentals
  
Article 8. Objectiu de l'ajuda
  
L'objectiu de l'ajuda és subvencionar les despeses ocasionades per la matrícula universitària i que han tingut lloc durant l'any 1998, dels fill i de les filles de famílies monoparentals.
  
A l'efecte d'aquesta ordre, s'entendrà per família monoparental quan convisquen, al domicili familiar, només un dels pares o tutor legal amb un fill o una filla o més, i que estiguen a càrrec seu. Podran també conviure al mateix domicili unes altres persones, unides amb el pare o amb el tutor per lligams de parentiu, de consanguinitat o d'afinitat, fins al tercer grau.
  
Article 9. Sol·licitants
  
L'ajuda podrà ser sol·licitada per la persona soltera, viuda, separada o divorciada que tinga a càrrec seu un fill o una filla o més, i algun d'aquests realitze estudis en qualsevol universitat de la Comunitat Valenciana durant l'any 1998.
  
Si hi ha més d'un fill cursant estudis universitaris, podrà sol·licitar-se l'ajuda per tots ells. En aquest cas, haurà de fer-se una sola sol·licitud i fer-hi constar aquesta circumstància.
  
Article 10. Requisits
  
Les famílies que desitgen accedir a l'ajuda regulada en aquest capítol hauran de reunir, a banda d'allò especificat en relació amb la persona sol·licitant en l'article anterior, els requisits següents:
  
1. El fill o la filla per a qui se sol·licita l'ajuda haurà d'estar realitzant estudis universitaris en l'any 1998, de qualsevol disciplina i en qualsevol de les universitats de la Comunitat Valenciana. També haurà de ser menor de 31 anys en el moment de la sol·licitud i residir al domicili familiar.
  
2. Que la persona sol·licitant estiga empadronada en algun municipi de la Comunitat Valenciana.
  
3. Que la renda per càpita de la unitat familiar no siga superior en dues vegades la pensió mínima de viudetat de la Seguretat Social per a majors de 65 anys. Aquesta està establida, en còmput anual, per a 1998, en 783.720 PTA.
  
4. S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen. S'entendrà per unitat familiar els supòsits de convivència de la persona beneficiària de l'ajuda amb unes altres persones, unides amb aquella per lligams de parentiu, de consanguinitat o d'afinitat, fins al tercer grau.
  
Article 11. Documentació que cal aportar
  
Les persones interessades a acollir-se a les ajudes regulades en aquest capítol hauran de presentar la sol·licitud de subvenció, d'acord amb el model que apareix en l'annex II, la qual haurà d'anar acompanyada de la documentació següent:
  
1. Fotocòpia compulsada o confrontada del DNI de la persona sol·licitant, i també del número d'identificació fiscal (NIF).
  
2. Fotocòpia compulsada o confrontada de totes les pàgines del Llibre de Família.
  
3. Per al cas de viudetat del pare o de la mare, Certificat de Defunció.
  
4. Per al cas de separació o de divorci dels progenitors, fotocòpia confrontada o compulsada del testimoni de la sentència que acredite aquest aspecte, i també del conveni de regulació, si és el cas.
  
5. Fotocòpia confrontada o compulsada del rebut que acredite el pagament de la matrícula universitària o, si la sol·licitud es presenta en el termini en què encarà no se n'ha realitzat el pagament, quantitat respecte de la qual se sol·licita la subvenció.
  
6. Justificació dels ingressos de la unitat familiar tal com es preveu en l'article 6 d'aquesta ordre.
  
7. Certificat d'Empadronament de totes les persones que convisquen al domicili de qui realitza la sol·licitud, incloent-hi aquesta última.
  
8. Dades bancàries del compte designat per la persona sol·licitant en què s'haja de realitzar la transferència, si és el cas.
  
Article 12. Quantia de l'ajuda
  
L'import d'aquestes ajudes serà el de la quantitat justificada en el rebut de la matrícula, fins a un màxim de 40.000 pessetes per fill o filla per qui se sol·licita l'ajuda.
  
Títol II
  
Procediment
  
Capítol I
  
Iniciació del procediment
  
Article 13. Instància i lloc de presentació de les sol·licituds
  
Les persones que desitgen optar a les ajudes recollides en aquesta ordre hauran de presentar la sol·licitud en el Registre de la direcció territorial de la Conselleria de Benestar Social del seu lloc de residència, sense perjudici de poder presentar-la a la resta de llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 14. Termini de presentació
  
El termini de presentació de les sol·licituds de subvenció regulades en aquesta ordre serà des de l'endemà de la publicació fins al 30 de setembre de 1998.
  
Capítol II
  
Tramitació, resolució i recursos
  
Article 15. Ordenació i instrucció
  
1. Una vegada rebudes les sol·licituds per la direcció territorial de la Conselleria de Benestar Social, competent a causa del lloc de residència de la persona sol·licitant, aquesta procedirà a estudiar aquestes i la documentació que les acompanye. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre siga exigible, es requerirà la persona interessada perquè, en el termini de 10 dies, esmene la falta o acompanye els documents preceptius, amb la indicació que, si no ho fa així, es podrà declarar decaigut en el seu dret al tràmit corresponent, i es procedirà a l'arxivament de la seua sol·licitud sense més tràmit, amb els efectes previstos en l'article 42 de la llei citada abans.
  
Sense perjudici de tot això, en qualsevol moment durant el procediment, podrà instar la persona sol·licitant a la formalització de qualsevol altre requisit o tràmit omés, d'acord amb allò previst en l'article 76 de la Llei de Règim Jurídic de les Administracions Públiques i del Procediment Administratiu Comú. A aquest efecte, se li concedirà un termini de 10 dies hàbils comptadors des de la notificació, amb expressa advertència que, si no ho fa així, se li podrà declarar decaigut en el seu dret al tràmit corresponent, i es procedirà a l'arxivament de la seua sol·licitud. No obstant això, s'admetrà l'actuació de la persona interessada i produirà efectes legals si es produeix abans o en el dia en què es notifique la resolució en què es considere transcorregut el termini.
  
2. En la fase de tramitació de l'expedient, a la vista de documentació que conste en aquests i de les obligacions que s'adquirisquen per la concessió de l'ajuda, es podran demanar informes dels organismes i de les entitats que es crega oportú, i realitzar les comprovacions necessàries sobre l'exactitud de tot això.
  
3. El termini màxim per a tramitar i resoldre els expedients serà de tres mesos comptadors des de la data de presentació de la sol·licitud corresponent. S'entendran desestimades les sol·licituds sobre les quals no recaiga resolució expressa en el citat període.
  
Article 16. Comprovació de la documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà originar la denegació de la subvenció sol·licitada, sense perjudici de la resta de responsabilitats que pogueren derivar-se'n.
  
Article 17. Proposta i concessió de subvencions
  
Una vegada valorats els expedients, el director o la directora territorial competent remetrà la proposta de concessió i de denegació al director general de la Família i Adopcions, qui, d'acord amb els crèdits globals i amb la data de presentació de les sol·licituds que complisquen els requisits i les condicions de la convocatòria, elevarà a la Conselleria de Benestar Social les oportunes propostes de resolució amb la concessió o la denegació de l'ajuda sol·licitada, perquè resolga el que hi procedisca.
  
Les ajudes es concediran per estricte ordre de sol·licitud.
  
Article 18. Obligacions de les persones perceptores
  
Són obligacions de les persones beneficiàries de les ajudes regulades per aquesta ordre:
  
1. Complir els requisits i les condicions establits per a la concessió i el gaudi de les ajudes.
  
2. Cooperar amb l'administració en les tasques de comprovació que siguen necessàries per a verificar, si escau, el compliment i l'efectivitat de les concessions o les determinacions de concessió de la subvenció.
  
Article 19. Línies de subvenció
  
Les línies de subvenció, a càrrec del programa pressupostari 313.10 €Família i Adopcions?, mitjançant les quals es concediran les ajudes recollides en aquesta ordre, són aquestes:
  
1. Denominació: Borses Llibres Universitat
  
Projecte: 2.503
  
Línia de subvenció: 408/98
  
Consignació pressupostària: 5.000.000 de PTA
  
2. Denominació: Matrícules Universitàries
  
Projecte: 2.507
  
Línia de subvenció: 412/98
  
Consignació pressupostària: 9.000.000 de PTA
  
Els crèdits consignats tenen caràcter màxim, i no podran concedir-se subvencions una vegada s'hagen exhaurit aquests.
  
La Conselleria de Benestar Social, una vegada exhaurits els fons, haurà de fer pública aquesta circumstància a l'efecte de la desconvocatòria.
  
Si a conseqüència de l'oportuna modificació pressupostària s'incrementen els crèdits per a la concessió de les ajudes convocades per aquesta ordre, es farà constar aquest increment mitjançant la corresponent resolució publicada en el Diari Oficial de la Generalitat Valenciana, sense que siga necessari obrir un nou termini per a la presentació de sol·licitud d'ajudes.
  
Article 20. Recursos
  
Contra les resolucions de la consellera de Benestar Social, expresses o presumptes, que posaran fi a la via administrativa, s'hi podrà interposar recurs contenciós administratiu en la forma, el termini i les condicions que determine la llei que regula aquesta jurisdicció.
  
En tot cas, per a fer valer els efectes de l'acte presumpte davant de l'administració i de tercers, i per a la interposició, si escau, del recurs corresponent contra les resolucions presumptes, serà necessari que, amb caràcter previ, la persona interessada acredite l'eficàcia de l'acte presumpte d'acord amb allò indicat en l'article 44 de la Llei de Règim Jurídic de les Administracions Públiques i del Procediment Administratiu Comú.
  
Article 21. Modificació de la resolució de concessió
  
De conformitat amb el que disposa l'article 47, paràgraf vuité, del Reial Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i d'ajudes atorgades per unes altres administracions públiques o ens públics o privats, podrà originar la modificació de la resolució de concessió.
  
L'import de la subvenció concedida no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques o ens públics o privats, supere el cost total de les despeses produïdes a les persones beneficiàries.
  
En qualsevol cas, les persones beneficiàries hauran de comunicar de manera fefaent a l'òrgan que concedeix la subvenció, la sol·licitud i la concessió de qualsevol ajuda amb la mateixa finalitat, per part d'uns altres organismes públics.
  
Títol III
  
Del pagament i de la justificació de les subvencions
  
Article 22. Pagament de les subvencions
  
La meritació de l'ajuda econòmica es produirà en un pagament únic, una vegada siga aprovada la resolució de concessió i presentada la factura acreditativa de la despesa subvencionada, mitjançant una transferència bancària a nom de la persona sol·licitant.
  
No obstant això, no es podran realitzar justificacions de despesa després del 15 de novembre de 1998.
  
Article 23. Reintegrament de les quantitats rebudes
  
De conformitat amb el que estableix l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, procedirà el reintegrament de les quantitats rebudes i l'exigència de l'interés de demora des del moment del pagament de la subvenció, en els casos següents:
  
1. Obtenir la subvenció sense reunir les condicions requerides.
  
2. Incomplir la finalitat per a la qual va ser concedida la subvenció.
  
Disposicions finals
  
Primera
  
S'autoritza la Direcció General de la Família i Adopcions perquè elabore les instruccions de desplegament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta, s'hi podrà interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, amb la comunicació prèvia a la Conselleria de Benestar Social.
  
València, 30 de juny de 1998
  
La consellera de Benestar Social